રાજ્યમાં વિધાનસભાની ચૂંટણીને લીધે રાજકીય નેતાઓ એકલા જ પ્રચારમાં વ્યસ્ત નથી. અલગ - અલગ રાજકીય પક્ષોના કાર્યકર્તાઓની વ્યસ્તતાને કારણે કાપડઉદ્યોગને પણ અસર પહોંચી છે. શહેરના કાપડઉદ્યોગની વાત છે ત્યાં સુધી વેપારીઓને કોઈને કોઈ રાજકીય પક્ષોના સમર્થકો કે કાર્યકર્તાઓ હોવાના કારણે ફરજિયાત રેલીઓ કે સભાઓમાં ઉપસ્થિત રહેવું પડે છે, જેના કારણે ધંધાને અસર પડી રહી છે. તો બીજી તરફ છેલ્લા બે દિવસથી કેરળ અને તામિલનાડુને ધમરોળ્યા બાદ ગુજરાત સુધી પહોંચેલા ઓખી વાવાઝોડાએ સુરતના કાપડઉદ્યોગના દૈનિક ટર્નઓવરને ભારે અસર પહોંચાડી છે.